Dr. M.J. du Plessis Gereformeerde Kerk Bellville Datum: 16 Januarie 2005 (oggend)
Sing Vooraf: Psalm 51:6; Skrifberyming 15-8:3.
Lofpsalm 25:1, 4
Skriflesing: 1 Konings 22; Markus 13 en Matteus 16:19 en Matteus 18:18.
1 Konings 22 : 22
en hy sê: Ek sal uitgaan en 'n leuengees word in die mond van al sy profete. En Hy sê: Jy sal oorhaal, ja, jy sal ook oorwin; gaan uit en doen so.
Markus 13 : 5, 6
En Jesus antwoord hulle en begin te sê: Pas op dat niemand julle mislei nie. Want baie sal onder My Naam kom en sê: Dis Ek! En hulle sal baie mense mislei.
Wie van ons hoor in die dinge wat in die wêreld gebeur die voetstappe van die Wederkoms? Die Here Jesus het 'n paar dinge opgenoem wat vir 'n ons 'n aanduiding gee dat die einde op pad is - NB die dinge is nog nie die einde nie! Hulle is net die boodskappers dat die einde aan die kom is:
6...Want baie sal onder my Naam kom en sê: Dit is ek! En hulle sal baie mense mislei.
9 Maar wees julle vir julleself op die hoede…(Markus 13:6-9)
Nou is dit so dat die meeste mense altyd net na hierdie fisiese dinge soos die Tsunami's, opstande, wapengeweld en volkerewrywing en die soort van dinge verwys as hulle oor die Wederkoms praat.
Dit gryp ons verbeeldings aan en staan in elke koerant en word groot opgeblaas in elke nuusbulletin. Maar dit is nie die regte saak waaroor dit gaan nie!
Diė dinge is net die buitekant van 'n saak wat aan sy binnekant skeefloop: Dwaalleer en verwerping van God.
Dit is die baie belangrike saak waarvan ons in ons tyd grootliks vergeet het, en waarvan baie mense in ons tyd ook nie veel wil weet nie:
Dit is die feit dat Jesus die kerk beveel het om almal uit sy midde uit te ban wat nie daar hoort nie.
Die kerk is nie 'n inklusiewe gemeenskap nie. Die kerk is 'n eksklusiewe gemeenskap.
Die kerk is 'n aanbiddingsgemeenskap aan die Almagtige God - terwyl baie dit 'n hotelvereniging wil maak waar enige iemand kan kom inboek en homself vermaak.
Jesus het twee uitsprake gemaak:
Die eerste was dat die Evangelie aan alle volke, nasies en tale verkondig moet word.
Die tweede is dat as daar mense is wat hulle nie bekeer nie, ons die stof van ons voete moet afskud (Matteus 10:14; Lukas 9:5; Handelinge 13:51).
Almal moet dus hoor wat die Kerk aan sy kerk leer, maar daar is beslis nie vir almal plek in die kerk nie.
Die kerk is 'n plek vir slegs uitverkorenes. Vir ware gelowiges – die res wil God nie daar hê nie. Trouens hulle is ook nie ware gelowiges nie: Hulle is valse gelowiges en skyngelowiges.
Die Here gee nogal sterk opdrag aan die ware gelowiges om die ongelowiges uit die kerk uit te weer!
Hoe staan ons teenoor hierdie standpunt?
Iewers vandaan het ons die standpunt bymekaar gemaak dat die kerk 'n plek is waar mens enige mens moet ontvang en onderdak moet gee.
Die halfhartiges mag nie getug word nie, want netnou verloor ons hulle.
Die wat werklik die tug verdien, moet liefs ook maar nie aangespreek word nie, want dalk kom hulle vorentoe reg.
Op die manier loop die kerk kruppel vorentoe.
Die Here verwag van die kerk iets anders:
Hy verwag van ons 'n verbondenheid aan dit wat die Heilige Gees van God ons van die begin af in die Bybel geleer het.
Die Here verwag van ons om voortdurend selfondersoek te doen, sodat ons kan vasstel waar (en of) die leuengees ons al mislei het.
Waar daar dwaling gekom het, verwag die Here van ons bekering/terugkeer/gehoorsaamheid na Hom toe.
Ons kry so 'n slap geloofshouding by Josafat:
Hy gaan kuier by Agab en sluit met hom 'n verdrag, terwyl hy weet dat dit die Here nie aanstaan nie.
Jehu, die seun van Hanani, het dit mos vir Josafat kom sê.
Maar terselfdertyd is daar in die hemel ook 'n vergadering aan die gang.
Die Here sit op sy troon en al die hemelse leërskare staan by Hom. Party staan aan sy regterkant en ander staan aan sy linkerkant.
Die vergadering gaan oor Agab.
God het reeds besluit dat Agab by Ramot moet sterf. Daaraan kan niks verander word nie.
Al wat nou by hierdie vergadering gebeur, is dat die Here die regte geeste stuur om die werk te gaan doen.
Daarom vra die Here in vers 20:
Wie sal Agab oorhaal dat hy kan optrek en by Ramot in Gilead val?
U moet die Bybel hier reg verstaan!
Daar was glad nie 'n keuse of Agab sou gaan of sou bly nie!
Die Here het klaar besluit dat daar opgetrek en geveg sal word, en dat Hyself daar vir Agab sou doodmaak.
As ons nou die geskiedenis met 'n menslike benadering van Agab se kant af bekyk, dan lyk dit asof Agab self beplan het om te gaan veg, en asof hyself dit uiteindelik besluit het – maar dit was nie so nie.
In die hemel gaan die vergadering voort.
Daar kom 'n sekere gees na vore en hy gaan voor die aangesig van die Here staan en hy sê: Ek sal hom oorhaal.
Die Here vra toe: Waarmee? Die gees sê toe dat hy 'n leuengees sal word in die mond van al sy profete.
Die Here is daarmee tevrede en Hy gee aan die gees die mag om sy werk met sukses te gaan doen: Jy sal oorhaal, ja, jy sal ook oorwin; gaan uit en doen so.
Dit is iets geweldigs wat hier besluit word. As ons dit modern wil stel, kan ons sê dat die Here aan hierdie gees toestemming gee dat hy die predikante (profete) verlei, sodat hulle die spoor van God moet verloor en die volk van God verlei, want God wil hulle tot niet maak.
Nou weet ons dat dit so is, want die Bybel leer ons dat die ware gelowiges namate die einde kom, sal verminder.
Die Bybel leer dat hulle 'n moeilike bestaan sal hê, omdat die leuengees sal sorg dat die ander mense die lewe vir hulle bemoeilik – soos dit toe hier met Miga gegaan het.
Miga het die waarheid gepraat. Terwyl hy geboei was, het 'n ander profeet hom voluit onder die kakebeen geslaan, en vir hom gevra wie hy nou eintlik is dat hy dink die Here eerder deur hom alleen sal spreek as deur hulle ander vierhonderd?
Die stukkie geskiedenis pas presies so in die Nuwe Testamentiese kerk:
Want Christus sê dat baie mense die evangelie sal kom aanbied op so 'n manier dat dit reg sal lyk.
Hulle sal ook openlik verklaar dat hulle in die Naam van die Here kom. En hulle gaan baie mense mislei! Hierdie paar woorde lees ons dikwels nie raak nie: hulle sal baie mense verlei.
Kom ons bekyk nou uit hierdie hoek uit die geskiedenis van 1 Konings 22.
Agab wil teen Ramot gaan veg.
Josafat huiwer. Hy wil darem eers weet wat die Here van hierdie saak dink.
Agab het dadelik 400 profete reg.
Dit is nie Baälprofete nie, want Karmel was nog te jonk verby – en daar het Elia hulle almal doodgemaak.
Hierdie mense was beroepsprofete.
In hulle eie oë was hulle die profete van die Here.
Hierdie profete word almal deur die leuengees oorwin, want hulle raad is eenstemmig: trek op!
Hulle is eengesind in die onwaarheid.
Tog is daar iemand wat nie gelukkig is nie: die vrome Josafat.
Hy hoor wat al die profete sê.
Hy sien ook hoe Sedekia vir hom ysterhorings maak en voor die koning rondswaai.
Horings is 'n simbool van krag.
In Psalm 89 : 18 word dit gebruik in die betekenis van magsontplooiing en in Jeremia 48 : 25 in die betekenis van mag.
Die leuengees preek ook dus krag.
Al het die leuenprofete en Agab dit nie verstaan nie, het hulle tog die krag van God gepreek.
Hulle skep die situasie waar God Agab gaan laat verloor en sterf.
Daar was dus 'n totaal ander krag in hulle profesie as wat hulle besef het!
Wie is hierdie leuengees? Die satan.
Ons lees van meer sulke vergaderings soos hierdie een wat in die hemel plaasvind, byvoorbeeld Job 1 : 6 waar al die seuns van God hulle voor Hom stel, en dan staan die satan ook daar onder hulle.
Die satan is 'n gees wat die waarheid glad nie liefhet nie. Hy kom met die plan vorendag om God se profete met die leuen te verlei, sodat daar dood en verwoesting gesaai kan word.
Daarom stuur God hom en gee aan hom die mag om sy werk met sukses te gaan uitvoer.
In die gedeelte wat ons gelees het, gebruik die Here hom om sy kerk te gaan skoonmaak.
Die verleiers en hulle gevolg sal 'n rigting inslaan wat hulle na die doderyk toe neem:
Agab sal op Ramot wees en daar sal iemand sommer blindelings 'n pyl afskiet, maar God sal daardie pyl met sy hand stuur sodat die pyl die enigste lasplek in Agab se mondering deurdring.
Op Josafat se onrus, willig Agab in om Miga uit die tronk te laat haal. (Miga was juis opgesluit vanweë die waarheid!)
Agab berei Josafat daarop voor dat Miga nie gaan saamstem nie. Agab maak Josafat sag.
Terselfdertyd maak die wagte Miga sag. Hy word met geweld vertel wat hy sal sê wanneer hy voor die koning staan.
Miga weier. Al staan hy vingeralleen, hy sê net wat God wil hê dat hy moet sê!
Eers sê hy ja Agab moet optrek na Ramot, maar Agab kon sien dat Miga nie praat wat sy hart sê nie.
Hy sê ook dat Miga lieg, en dadelik wonder mens waarom hy so bekommerd is daaroor, want Miga het dan nou net gesê wat al die ander ook gesê het!
Miga openbaar daarna God se raadsplan: God gaan Agab uitdelg en daarom het Hy die leuengees gestuur om al die profete te mislei.
Miga word op die kakebeen geslaan en dadelik weer teruggegooi in die gevangenis - so al asof fisiese beperkings nou die raadsplan van God ook gaan beperk!
Maar hierdie preek van Miga het meteens nie meer net oor Agab gegaan nie, want hy het hom ook tot ons gerig met die woorde: Volke, luister saam!
Luister, lidmate van die kerk, 'n leuengees gaan in die kerk van die Here losgelaat word, sodat God diè wat nie in die kerk behoort nie, kan sif van die werklike gelowiges af.
Daarom preek Jesus hierdie preek klaar en leer dat baie mislei sal word deur profete (predikante) wat die evangelie verkeerd aanbied.
Ons as lidmate moet dan weet wat reg is, want ons het die Woord van God – soos wat Josafat by die huis die profeet Jehu gehad het wat dieselfde as Miga geprofeteer het.
Ons moet ook goed verstaan: Christus het ook nie op Golgota gaan sterf sodat God sy kerk en sy beginsels na die mense toe moet afbuig om hulle te plesier nie.
Hy sê baie duidelik in Johannes 17 dat Hy net sterf vir diè wat die Vader Hom gegee het!
Ons moet dus weet dat die krag van die kruiswerk op 'n ander vlak lê, naamlik dat ons die krag en die insig kry om met onderskeiding en insig besluite te neem sodat ons na God se heiligheid toe mag beweeg.
Ons moet dus baie versigtig werk met ons geloof - ons moet met heiligheid waak oor die kerk van die Here.
Ons moet preek op so 'n manier dat die wat God roep, kerk toe kom, en die Woord van God duidelik hoor.
Ons mag nie 'n wêreldevangelie preek wat mense tevrede stel en hulle sienings sus nie - ons moet die wil van God uitdra. Natuurlik mag dit ten koste van onsself wees!
Ons moet die tug van die Here op so 'n manier in sy Naam uitoefen dat die tweesnydendheid van God se swaard almal diè wat nie die lewe van hulle geloof bewys nie, uitgesny word na die plek waar mense met 'n dooie geloof hoort.
Die kerk is nie 'n hotel waar alle soorte van laksheid kan loseer nie.
As 'n kerk nie suiwer is nie, dwaal so 'n kerk agter die leuengees aan.
Luister nou wat staan hier in die Bybel:
Daar is mense in God se volk wat Hy wil verdelg. Hy wil hulle nie daar hê nie!
Hy gee aan die satan die mag om hulle met die Evangelie te verlei, sodat die Here hulle kan doodmaak.
Daar is ware gelowiges onder ons, en dit is ons wat ons ore moet oopmaak en met onderskeiding moet luister, sodat ons die leuengees op elke vlak in die lewe kan uitken. Josafat kon, Jehu kon en Miga kon. Ons kan ook as ons wil.
Waak oor die kerk van die Here! Waak met groot heiligheid, want die leuengees werk onder ons.
God gee aan hom die mag om bepaalde mense te oortuig en te mislei.
Maar ons moet die heiligheid van Christus erken en handhaaf, want ons is deel van die kerk omdat ons die gawe van onderskeiding besit deur die werkinge van God die Heilige Gees.